Henrik Dahl (politiker)

Henrik Dahl (født 20. februar 1960 i Aarhus) er en dansk politiker, sociolog, livsstilsforsker, forfatter og samfundsdebattør. Siden 2015 har han været medlem af Folketinget for Liberal Alliance.

Baggrund og karriere 
Henrik Dahl blev født i Vejlby-Risskov som søn af sognepræst Paul Dahl og lektor Inger Marie Dahl.
Han flyttede sammen med forældrene til Vestsjælland, da han blot var 1 år. Han er opvokset i Skærbæk, hvortil familien kom da Henrik Dahl var 8 år. De var 7 søskende.

Henrik Dahl blev student fra Ribe Katedralskole i 1978 og uddannede sig som sprogofficer i russisk fra 1978 til 1980.
I 1987 blev han cand.scient.soc. fra Københavns Universitet og året efter M.A. in Communications fra University of Pennsylvania. Fra 1988 til 1990 var han medieforsker ved Danmarks Radio og blev derefter ph.d.-studerende ved Handelshøjskolen i København fra 1990 til 1993, hvor han samtidig var adjunktvikar,
og hvor han udgav artikler om DR og radiolytning.
Hans ph.d.-afhandling kom i 1993 og havde titlen: The Pragmatics of Persuasion. A Dissertation. I 1993-94 var han adjunkt ved PR-uddannelsen på RUC. Derefter var han forskningschef og analysefaglig direktør ved ACNielsen AIM A/S fra 1994 til 1998, hvor han blev medstifter og ejer af analysefirmaet Explora (tidligere Advice Analyse). Fra 2003 var han adjungeret professor ved Institut for Ledelse, Politik og Filosofi på Handelshøjskolen i København.

Henrik Dahl har 3 børn fra et tidligere ægteskab. Han dannede siden par med først folketingspolitikeren Christine Antorini (2003-2008) og derefter forfatteren Lone Hørslev.
Han er nu samlevende med Christina Yoon Petersen.

Henrik Dahl medvirkede som livsstilsekspert i bl.a. tv-programmet Kender du typen? på DR1 og har været vært på radioprogrammet Dahls duel på P1 (2004-05).

Politisk karriere 
Den 29. april 2014 offentliggjorde han at han stillede op som folketingskandidat for Liberal Alliance i Sydjyllands Storkreds. Han begrundede sin opstilling for partiet med, at han ønskede en værdikamp, der kunne kæmpes igennem Liberal Alliance.
Han blev valgt ind ved Folketingsvalget 2015 for storkredsen med 2.902 personlige stemmer.

I Folketinget er han partiets uddannelses- og forskningsordfører, europaordfører og ordfører for afbureaukratisering.
Derudover er han næstformand for Uddannelses- og Forskningsudvalget.

Han gjorde sig i 2018 bemærket ved, at være det eneste Folketingsmedlem fra Liberal Alliance der offentligt støttede et burkaforbud 
Ved Folketingsvalget 2019 blev Henrik Dahl genvalgt med 1737 personlige stemmer, og slog derved spidskandidaten Steen H. Iversen i kredsen. I 2022 blev han genvalgt til Folketinget i Sydjyllands Storkreds. Denne gang som spidskandidat med 5.779 personlige stemmer, og hermed 2. flest i Liberal Alliance ved valget.

"Overdreven aktivisme i visse forskningsmiljøer" 
I 2021 var Dahl central i en diskussion om "visse humanistiske og samfundsvidenskabelige forskningsmiljøer".
Han havde i oktober 2020 udgivet bogen Den sociale konstruktion af uvirkeligheden,
hvor han kritiserede hvad han anså som identitetspolitiske antiliberale tendenser specielt indenfor hvad der blev betegnet "forurettelsesstudier".
Med Morten Messerschmidt anmeldte han i marts 2021 en forespørgsel til Uddannelses- og forskningsminister Ane Halsboe-Jørgensen der bar titlen "Om overdreven aktivisme i visse forskningsmiljøer" og hvor der blev spurgt:

Den franske undersøgelse der blev henvist til var blevet iværksat af ministeren for videregående uddannelser og forskning, Frédérique Vidal, som mente at en "venstreislamisme" (fransk: islamo-gauchisme) "æder sig ind på universiteterne og samfundet".
Det franske forskningsinstitut CNRS skulle stå for kulegravningen af fænomenet.
I Danmark førte Dahl og Messerschmidts arbejde til en vedtagelse i Folketinget sidst i maj 2021.
Udover de to var forslaget også fremsat af Bjørn Brandenborg, Ulla Tørnæs, Britt Bager, Peter Seier Christensen og Jens Rohde. I den vedtagne tekst hed det blandt andet:

Bibliografi 
Dahl har skrevet en række bøger inden for det sociologiske felt og dertil en række politiske debatbøger alene og i samarbejde med andre. Inden for den første gruppe tælles blandt andet Marketing og semiotik fra 1993, The Pragmatics of Persuation ligeledes fra 1993, Hvis din nabo var en bil fra 1997, Den kronologiske uskyld fra 1998 samt Mindernes land. Hvordan man gør strenge tider til gode gamle dage fra 2005.
Af politiske bøger kan blandt andet nævnes Borgerlige ord efter revolutionen fra 1999, Det ny Systemskifte fra 2001, Epostler fra 2003 samt Spildte kræfter fra 2011.

Hvis din nabo var en bil er i dag en dansk klassiker indenfor sociologien, kaldt "et kultursociologisk mesterværk" og er blevet solgt i mere end 25.000 eksemplarer.
Bogen bygger på teorier af blandt andet Pierre Bourdieu og i et vist omfang Mary Douglas, der anskuer identitet som  negativt defineret, det vil sige at man defineres ud fra hvad man ikke kan lide fremfor hvad man kan lide.

I 2008 udgav han bogen Den usynlige verden, der er en diskussion af de hverdagsoplevelser, der ikke er en del af den højkulturelle diskussion. Bogen blev pænt anmeldt og fik bl.a. fire stjerner i Berlingske med bemærkningen, at "Henrik Dahl rejser interessante anskuelser i sin nye bog."

I 2011 udkom Dahls bog, Spildte kræfter, der er et opgør med den venstrefløj, som han selv var en del af tidligere. Særligt bemærket blev hans kritik af Helle Thorning-Schmidt, der blev betegnet som "blank". Bogen blev anmeldt blandet, hvor de borgerlige medier som Berlingske og Jyllands-Posten gav den tre stjerner med henvisning til, at det meste af bogen er kendt viden i forvejen, mens Politiken konstaterede, at "en god debatbog skaber debat", hvilket avisen mente var lykkedes for Dahl.

NT 
I 2013 debuterede Dahl som romanforfatter med ''NT : en forstadstragedie",
— en satirisk roman om kvinden Katrine der er sygeplejerske på Rigshospitalet. Hun tager et kursus på en ernæringshøjskole indenfor "Ny Tradition" med regler om blandt andet ernæring og brug af teknologi og de regler indefører hun i hjemmet.
Omend romanen fik nogle gode anmeldelser, så var anmeldelserne i Dagbladet Information og Politiken ganske negative.
Nils Gunder Hansen havde selv anmeldt romanen og fandt at den "udvikler sig ikke til stor litterær kunst, men den er begavet satire og bidende underholdning."
Han kritiserede efterfølgende de negative anmeldelser, mente at folk i "universitetsverdenen, blandt forfatterne, på den politiske centrum-venstrefløj" var "sure på" Dahl, og Hansen troede at romanen ville have fået bedre anmeldelser hvis den havde været skrevet af en ukendt yngre debutant.
Henrik Dahl selv legede med tanken om at oprette en ankenævn for unfair litteraturanmeldelser.

Andre hverv 
 Næstformand for Sammenslutningen af Medieforskere i Danmark (1993-94).
 Censor ved diverse danske universiteter (1994-)
 Medlem af BioTIK-gruppen under Erhvervsministeriet (1997-99).
 Medlem af referencegruppen for Det Digitale Danmark under Forskningsministeriet (1998-00).
 Medlem af arbejdsudvalget i Nyt Europa (1998-01).
 Medlem af kulturministerens tænketank vedr. fremtidens public service (1999-)
 Medlem af oplysningsudvalget under kulturministeriets Anti-doping Danmark (2000-)
 Den 11. februar 2011 blev han af kulturminister Per Stig Møller udpeget som medlem af Værdikommisionen

Priser 
Henrik Dahl modtog i 1998 Danmarks Radios Rosenkjærpris og i 2000 Columbus-prisen.
Han blev i januar 2021 nomineret til Fornsmark-prisen.

Noter

Eksterne henvisninger 
 Henrik Dahls hjemmeside 
 

Sociologer fra Danmark
Faglitterære forfattere fra Danmark
Debattører fra Danmark
Personer fra Aarhus
Modtagere af Rosenkjærprisen
Personer i Kraks Blå Bog
Journalister ved Berlingske
Journalister ved Weekendavisen
Danskere i 1900-tallet
Danskere i 2000-tallet
Dansksprogede forfattere fra Danmark
Romanforfattere fra Danmark
Nuværende folketingsmedlemmer fra Liberal Alliance
Folketingsmedlemmer i 2010'erne
Alumni fra Copenhagen Business School
Studenter fra Ribe Katedralskole